Er du nordjyde, er der ekstra stor grund til at heppe med, når de kvindelige fodboldspillere torsdag aften går på banen til EM-semifinalen mod Østrig. Flere af spillerne har nemlig rødder i Nordjylland.

For tiden er navnet Nadia Nadim på alles læber. Den danske angriber, der til dagligt spiller i amerikanske Portland Thorns FC, har imponeret under den igangværende EM-slutrunde blandt andet med sit mål imod Tyskland i kvartfinalen, og hun regnes for en del af den absolutte verdenstop. Hun vil også være med på banen torsdag aften, når det gælder slaget om medaljer og en plads i finalen, når Danmark møder Østrig i semifinalen. Den afghanskfødte fodboldstjerne er dog ikke kommet til sit talent uden hjælp. Hun har nemlig fået nordjysk støtte hele vejen til sin stjernestatus. Fra 2012 til 2015 havde hun sin daglige gang i Fortuna Hjørring, og hun er langt fra den eneste på det kvindelige landshold, der kan spores til Nordjylland. Hele fire af de danske 'ladies' er opvokset i Nordjylland; Tredjemålmand Line Johansen, midtbanespiller Frederikke Thøgersen, midtbanespiller Line Jensen og naturligvis Nadia Nadim. Vi har samlet dem allesammen i galleriet øverst i artiklen. Damerne indtager grønsværen i aften klokken 17.45, og du kan se kampen på TV2. Kan du ikke vente med at se de nordjyske landsholdsspillere i aktion, kan du fordrive tiden ved at se vores portræt af Nadia Nadim, der blev lavet i 2012, kort efter hun begyndte at spille for Fortuna Hjørring. Ellers kan du se det tredje afsnit af vores serie om Fortuna, der har en blot 18-årig Frederikke Thøgersen i hovedrollen.